b'\n_START_ARTICLE_\nCitoskelet\n_START_PARAGRAPH_\nEukariotske stanice imaju visoko organiziranu citoplazmu kroz koju se pru\xc5\xbea mre\xc5\xbea tankih bjelan\xc4\x8devinastih niti i cjev\xc4\x8dica, to\xc4\x8dnije stani\xc4\x8dni kostur ili citoskelet. On daje oblik \xc5\xbeivotinjskim stanicama, omogu\xc4\x87uje gibanje stanica i stani\xc4\x8dnih dijelova kao i \xc2\xabusidrenost\xc2\xbb stani\xc4\x8dnih organela pa \xc4\x8dak i citoplazmatskih enzima na odre\xc4\x91enom mjestu \xc4\x8dime se odr\xc5\xbeava optimalan prostorni raspored u samoj stanici. Citoskelet se sastoji od najmanje tri tipa struktura. To su mikrotubuli, aktinska vlakna (mikrofilamenti) i intermedijarni mikrofilamenti. Uloga mikrotubula je pokretanje pra\xc5\xbeivotinja, kretanje kromosoma, organela te odr\xc5\xbeavanje oblika tijela. Nalaze se u bi\xc4\x8devima, trepetljikama, bazalnim tjele\xc5\xa1cima, a glavna organiziraju\xc4\x87a sredi\xc5\xa1ta za ve\xc4\x87inu mikrotubula i mikrofilamenata su centrioli. Mikrofilamenti imaju ulogu u strujanju citoplazme i prijenosu tvari unutar nje, osim toga imaju vrlo va\xc5\xbenu ulogu u stvaranju diobenog vretena. Postoje dokazi da imaju ulogu i u ameboidnom kretanju iako to nije jo\xc5\xa1 u potpunosti razja\xc5\xa1njeno. Intermedijarni mikrofilamenti su veli\xc4\x8dinom manji od mikrofilamenata, a omogu\xc4\x87uju vra\xc4\x87anje stanice u svoj prirodan oblik.'